ming030890/wiki-yue-high-quality huggingface dataset:
寫字

寫字（粵拼：se2 zi6），又叫寫文、寫作、書寫，或者就咁叫寫，係用文字通訊嘅方法，最基本係用筆將字寫喺紙上面。

書寫系統
内文：書寫系統
書寫系統（Writing system）係指用字形呢種視覺方法嚟將語言（通常係口語，不過手語都係有可能寫嘅）寫出嚟。對書寫系統最早嘅研究源於 1952 年。因為書寫系統得嗰大約 5,000 至 6,000 年歷史，而相比之下，口語同人嘅心靈早喺文明之前經已存在－比起口語同心靈，書寫系統喺好後先開始出現。最早期嘅人類大約喺公元前 20,000 年前仲未有系統化嘅書寫系統嘅時候，經有有嘗試喺洞穴嘅牆上面畫畫，或者喺大約 10,000 年前用畫畫嚟記事。大約喺 5,000 年前，人類文明先有最早期嘅楔形書稿。
要留意嘅係，文字（writing / character）同書稿（script）係兩種唔同嘅概念，兩種語言可以使用同樣嘅文字嚟寫，但就會有唔同嘅書稿。例如英文同芬蘭話係兩種唔同嘅語言（口語之間傾唔到偈），佢哋有相同嘅文字（都係用羅馬字母）但佢哋嘅書稿就唔一樣；粵文同中文書面語都係兩種有同樣文字（都係用漢字）、唔同嘅書稿嘅語言。古代日本亦有假借漢字嚟表記古日語嘅萬葉假名。而最早期被考古發現嘅書稿係喺中東地區嘅原始埃蘭語（Proto-Elamite）、喺希臘被發現嘅線形文字A、同印度河文字（Indus script）。
一個人群用嘅書寫系統好多時都會同佢哋嘅口語不符。例如係漢人噉，一路直至清朝為止，漢人一般都係用文言文嚟寫公文嘅，但文言文查實並唔似任何一種漢語嘅口語；喺辛亥革命之後出咗所謂嘅中文書面語－中文書面語喺文法同詞彙上係建基於官話嘅（例如用「A 的 B」噉嘅方式嚟表示「由 A 擁有嘅 B」，係普通話口語先會講嘅句法），所以對於（例如）廿世紀嘅粵語人群嚟講，中文書面語雖然係一種常用嘅書寫系統，但並唔符合佢哋口講嘅嘢，好似辛亥革命打前嘅官話人群噉，做唔到「我手寫我口」。

象形同意表文字
象形文字以類似繪畫嘅方式嚟書寫，被視為係古代嘅繪畫藝術傳統嘅延伸。而通常當大部份人用類似嘅符號繪畫嚟表達同樣嘅意義嘅時候，繪畫就會被視為象形文字。而當象形文字發展成一個固定嘅象徵形態嘅時候，就可能會變成意表文字。意表文字通常用一個既定嘅符號嚟表達含意。喺古埃及象形文字（實際上係意表文字）入面  指「屋」，而佢嘅字源就來自房屋嘅平面圖。而漢文字嘅「川」就係嚟自河流嘅象形。

表音文字：字母
字母利用符號分割語音。當中最出名嘅就係羅馬字母、古英文字母同斯拉夫字母（Cyrillic）等。拉丁字母有23個字母，而現代羅馬字母就有26個。通常喺羅馬字母入面，一個字母對應住一個音素。不過以上嘅講法有不確定性同多重對應（polyvalence）嘅問題，例如拉丁字母<x>喺語音上面可以對應阿爾巴尼亞語嘅[dʒ]、巴斯克語嘅[x]、英文嘅[z]、法文嘅[ɡz]、德文嘅[ks]、葡萄牙文嘅[ʃ]、西班牙文嘅[ç]同普通話拼音嘅[ɕ]。

語素文字
語素文字嘅形態同佢嘅意義通常都有分別。漢文字係當中最出名嘅語素文字，雖然有啲漢文字發展自象形文字，不過好多字詞實際上同圖案無關，所以就唔完全係意表文字。另外最早有記錄嘅語素文字係楔形文字。米索不達美亞嘅蘇美爾人就係其中最早用楔形物喺黏土板上面書寫嘅文明。
寫意人生

《寫意人生》係香港電視廣播有限公司製作嘅時裝電視劇。
屍殺列車

《屍殺列車》（韓文：부산행，韓文漢字：釜山行）係2016年南韓恐怖電影，由延尚昊執導，孔侑、鄭有美、崔宇植、安昭熙、馬東石、金秀安主演。故仔大致係講主角同喪屍喺由首爾開去釜山嘅火車入面困獸鬥。
套戲喺香港上畫期間，票房收到接近七千萬港紙，係香港電影史上，票房最賣座嘅南韓電影。
屍

屍，又叫屍體，或者俗啲叫「鹹魚」，係死咗嘅人或者動物嘅身體、軀殼。通常我哋會話一「個」人，死人嘅軀體就會講一「條」屍，或者一「具」屍體。
當屍體嘅肌肉同內臟等等有機物質一路畀環境侵蝕，細菌真菌腐蝕，一段日子之後就會剩低一棚骨同埋剩落嚟嘅牙齒；而古埃及嘅法老王或者貴族死後嘅屍體，會畀人用香料加埋防腐處理而令到佢變成唔會腐爛得咁快嘅木乃伊。有啲屍體經過好長好長嘅日子之後，軀體入面嘅水份已經被環境抽乾，但係屍身仍然保有乾硬咗冇俾嘢侵蝕嘅皮同肉（有啲重隱若可以見到屍體嘅原來容貌），呢啲就叫做乾屍。
有啲神怪傳說話因為人死後啲肌肉重有殘留電子，又或者吸收埋啲日月同埋大地嘅精華，於是條屍會行會郁（稱為「屍變」），甚至傳到話佢哋會喺三更半夜由棺材走出嚟四出吸人血嚟維持精神同肉身不死狀態；呢啲冇正常人類意識嘅活動屍體，就係鬼怪小說故事最鍾意用嚟取材嘅「殭屍」同埋「吸血殭屍」。
屍中罪

《屍中罪》（The Lovely Bones）係一部2009年嘅超自然電影，由彼得積遜執導，改編Alice Sebold（中文：艾莉絲·希柏德）嘅2002年英文同名小說《The Lovely Bones（中文：蘇西的世界）》。主演係麥克華堡、麗素慧絲、蘇珊莎朗頓、Stanley Tucci、Michael Imperioli、茜爾莎羅倫。
屌屎窟

屌屎窟窿係一種人類性行為，通常指一方將鳩插入另一方嘅屎窟窿，但係用性玩具以及第二啲嘢好似手指、脷噉插入去就唔算嘅。
屍人交易

《屍人交易》（粵拼：si1 jan4 gaau1 jik6，Taking Lives）係套2004年上畫嘅美國驚慄片，主角係安祖蓮娜祖莉。
屍戰朝鮮

《屍戰朝鮮》（舊譯《李屍朝鮮》，韓文：킹덤，英文：Kingdom），係一部2019年由《隧道》導演金成勳同《解碼追兇》編劇金銀姬聯手打造嘅韓國劇集。係Netflix嘅第一部韓國自製劇，2019年1月25號首播。呢套劇改編自作家金銀姬同梁慶一嘅網上漫畫《神的國度》，為喪屍題材嘅架空古裝劇。
呢套劇獲得好多正面嘅評價，第二季喺2020年3月13號播出。

名
Netflix對套劇嘅官方中文譯名本嚟係《李屍朝鮮》，由「李氏朝鮮」個名改成，而「李氏朝鮮」係日治時期對大朝鮮國嘅稱呼，韓國人覺得有貶義。當套劇播到第二季，終於有韓國人發現中文譯名有問題提出抗議，所以Netflix決定將中文譯名改做《屍戰朝鮮》。
娛樂百分百

《娛樂百分百》（英文：100% Entertainment）係台灣八大綜合台嘅娛樂節目，簡稱《娛百》，1997年開播。
娛樂新聞

娛樂新聞（英文：Entertainment journalism）係電視台、電台、報紙、雜誌、網絡新聞等，主要報道娛樂圈嘅最新動向、熱門八卦情報、藝人嘅星蹤等嘅娛樂資訊嘅報導。可能會係記者訪問有關人士之後嘅新聞，亦有可能係狗仔隊靜雞雞跟蹤藝人，然後作啲新聞出嚟。
娛樂風雲

《娛樂風雲》係香港電視娛樂嘅ViuTV製作嘅電視劇，喺2019年7月15號到11月29號逢禮拜一到五20:00-20:30喺ViuTV首播，一共100集。呢套劇係ViuTV頭一套每個禮拜播5集嘅處境劇，由何啟華、胡希文、李麗珍、袁富華、陳國邦、廖碧兒主演，南方舞廳監製，劇情延續2018年劇集《做演藝嘅》嘅故事。呢套劇嘅播映時間將會同無綫電視翡翠台嘅皇牌處境劇《愛·回家之開心速遞》正面對撼。

濕碎事
套劇開播嗰陣推出第一版海報，只係展示袁富華、陳國邦、何啟華、廖碧兒、李麗珍、盧覓雪同劉錫賢嘅相，反而無咗第一女主角胡希文嘅相，而佢個名喺演員名單入面更被放落第二行嘅細字，結果惹嚟網民批評。之後電視台推出咗第二版海報，有廿幾位主要演員一齊出鏡，胡希文坐正中間。
套劇頭30集無主題曲，片頭亦只係無任何演員嘅動畫效果。第31集打後，開始有全新主題曲《困獸鬥》（由劇中演員陳凱詠主唱）喺片尾播，同時亦換咗新片頭，有幾個版本，先由其中幾位主要演員打頭陣出場，最後展示返套劇廿幾位主要演員（演員排位同造型大致同第二版海報差唔多）。第61集打後，開始有全新片尾曲《我們不碎》（由ERROR主唱）喺片尾播，無再播主題曲《困獸鬥》。
套劇第45集惡搞古天樂出名歌曲《今期流行》做《今期頭痕》。
其中一位女主角胡希文嘅藝員合約喺2019年10月底約滿未有續約，而佢最後一次出鏡係第64集，最後都無喺大結局嘅劇情出鏡，只係片尾回顧嘅片段見到佢。
巡禮節目《ViuTV 2020》曾經介紹過呢套劇，令外間猜測過套劇係咪有得「添食」播到2020年，結果都係按照返原定100集集數喺2019年11月底播完。
娛論潮

《娛論潮》（英文：ENTrend talk）係香港MakerVille製作嘅綜藝節目，MM730系列之一，由馬騮搣同黃奕晨（Dixon）主持，2022年4月7號到12月29號逢禮拜四19:30-20:00喺香港電視娛樂ViuTV播。節目會請嘉賓上去同主持傾下娛樂同潮流文化嘅話題。
娛樂行

娛樂行（英文：Entertainment Building）係香港一座寫字樓，1993年起好，喺中環皇后大道中30號。座樓前身係娛樂戲院。
娛藝院線

娛藝院線（英文：UA Cinemas）係舊時香港其中一個主要戲院院線，1985年開張，2021年3月8號香港影院全線執笠，執笠前喺香港有6間影院一共30個銀幕。

歷史
2019年2月20號，公佈喺尖沙咀K11 MUSEA設有12間影廳嘅戲院，提供1708個座位。影廳更附設表演劇場，可以搞唔同嘅文藝或表演活動，公司更叫有關戲院做「極具破格同創新性嘅項目」。戲院喺同年8月26號開業。係UA全港最大戲院，同時亦係首個用IMAX Laser影廳，用4K解像度嘅雷射投影機取代以前嘅投影系統。
2019年8月25號，UA iSQUARE執笠，戲院將由英皇院線經營。同年9月29號，機場UA執笠。
2021年1月26號，UA出售K11 Musea嘅戲院K11 Art House，豐德麗集團用5600萬蚊收購，並喺2021年3月7號開始接手營運。
2021年3月7號，UA已經買唔到第二日戲飛，同日深夜更加上唔到佢個網站同App，所以被盛傳3月8號將會全線執笠。喺3月8號上晝，UA宣佈由於受疫情影響同長期嘅經營壓力，所以由呢日起香港全線影院執笠並進入清盤程序。

目前仲營運緊嘅影院
澳門同埋中國大陸嘅UA影院會繼續營業，並無受到2021年3月8日香港全線UA影院執笠呢件事件影響。

澳門
UA銀河影院
喺澳門銀河娛樂渡假村入面，有9間影院，包括1間大劇院、4間貴賓影院同埋4間標準影院
呢間係集團首間開設喺澳門嘅戲院。

中國大陸
UA KK Mall
武漢 UA新民眾樂園電影城（環藝影城已經關閉）
喺包括1間IMAX影廳
首間中國分店，1997年8月7號開幕。
重慶 環藝電影城（已經關閉）
1998年開幕
上海 環藝電影城
1999年開幕
上海 英皇UA電影城（虹橋天地店）
包括1間IMAX影廳
2015年9月23號開幕
上海 英皇UA電影城（瑞虹天地店）
2017年4月2號開幕
深圳UA KK Mall
8個影廳，包括1間IMAX影廳
係首間中國分店用「UA」起名，2010年開幕。
廣州UA西城都薈
6個影廳
廣州 UA 花城匯
13個影廳，包括1間IMAX影廳
2012年開幕
係廣州票房十大戲院，2014年至2015年做過廣州票房第三高戲院
成都 UA IFC
包括1間IMAX影廳
2014年開幕

香港
UA MegaBox
喺九龍灣MegaBox，2007年6月11號開業，設7間影院有818個座位，包括1間IMAX 12聲道影院，1間D-BOX動感影院，2間Dolby Atmos杜比全景聲影院，1間鐳射投影影院同1間Oscars Club主題影院。
第一間引入IMAX商業放映嘅戲院。
UA Cine Times
喺銅鑼灣時代廣場，2013年11月20號開業，設5間影院有898個座位
前身係UA時代廣場，睇埋旗艦影院一欄。
UA Cine Moko
喺旺角太子道西193號新世紀廣場，原址係嘉禾旺角，5間影院有772個座位，包括1間IMAX影院
喺2014年12月1日改做依家個名，原名叫UA Cine Grand Century，睇埋旗艦影院一欄。
UA青衣城 
原址設計畀嘉禾青衣用，喺青衣城2期3樓，設6間影院夾埋有663個座位，配備D-BOX動感座椅、杜比全景聲同鐳射投映設備。
為配合戲院所在嘅商場－青衣城擴建工程，原計劃為預計喺場內經營有20年嘅嘉禾青衣戲院將會搬入青衣城擴展部份。但係之後同娛藝協議後，決定將以佢喺屯門嘅戲院同青衣戲院做交換。因此，即使青衣城新戲院已由娛藝營運，影院內仲有唔少嘉禾嘅影子，例如佢入場通道設計同風格與同近期做完粉飾工程嘅嘉禾荃新天地一模一樣，影廳內又設有過往喺嘉禾院線獨有嘅D-BOX動感座椅同埋嘉禾新戲院都設有嘅杜比全景聲配置等。
UA淘大
前身係影藝戲院，2018年3月由UA院線接手。經過大約半年時間翻新後喺8月30號正式開幕，有三個影院，設有612個座位。戲院隔離有十字冰室同多用途活動室。
UA東薈城
喺東涌東薈城商場擴建部分6樓，設有4個影廳，有681個座位。
前身係UA東薈城（第一代）。

胎死腹中嘅新影院計劃
UA大埔超級城
喺大埔超級城，佔地1.5萬方呎，4間影院有360個座位，原預計2018年底或2019年初開幕，但裝修工程比預期慢，預計2021年底先會開幕。
UA深水埗
喺福榮街黃金大廈（原址做過新樂戲院），3間影院夾埋有超過300個座位，原本預計2018年上半年開幕，但到依家因工程問題仲未開到。

批評
UA院線發言人承認，全線戲院喺2016年1月4號實施新票價政策，因營運成本上漲，例如租金、片租、人力資源、日常營運開支等，所以相應調整票價。

意外
2017年2月20號下晝4時幾，UA沙田戲院天花一塊石屎突然剝落，打中一個21歲內地女觀眾，警方接報後封鎖現場調查。戲院暫停開放2日。
娜塔莉亞奧雷羅

娜塔莉亞奧雷羅（Natalia Oreiro，1977年5月19號—）係個烏拉圭女歌手同演員，1994年出道。佢2010年畀《君子雜誌》雜誌選入代表烏拉圭嘅「當今世界最性感女人」名單入面。
大新路

大新路 (廣州)：廣東省廣州市越秀區入面嘅大新路，三中就響呢尐。
大新路 (深圳)：廣東省深圳市南山區入面嘅大新路。
大新路 (東莞)：廣東省東莞市入面有四條大新路，分別喺厚街鎮、東城區入面分別喺泰新地區附近同埋南城車站附近、重有一條喺大朗鎮入面。
大新路 (梅州)：廣東省梅州市梅縣入面嘅大新路。
大方

大方係中國貴州畢節下轄嘅一個縣，有3502平方公里咁大。
大新街

大新街（英文：Tai Sun Kai）係中國廣東廣州市區一條街。條街有好耐歷史。因為法國傳敎士死響呢度，舊時西人叫條街做Chapdelain Street。

地
大新街地省城中間，北鄰中山五、中山六路，東靠永漢路（而家係北京路），西依上九路同太平北路（而家係人民南路）同豐寧路（而家係人民中路）嘅交界，南伴珠江長堤。喺大新東轉個灣就到海珠橋、輪渡碼頭。過河南、落芳村，到南番順都十分方便。上世紀廣州至繁華嘅商業旺地，都喺佢十五分鐘路程。

文
大清乾隆年間，詩人葉詹岩提詩，「珍奇多聚大新街，翡翠明珠次第排。」
而廣東有歌仔《曖姑乖》，尾有兩句：『拉拉拉，拉去大新街，大新街又有個扯皮鞋，扯下開，又扯下埋。』
大新街道

大新街道（粵音：daai6 san1 gaai1 dou6）係中國廣東省廣州市越秀區曾經轄下嘅一個街道，喺越秀區中南部，而家併入到人民街道。轄區總面積0.6平方公里，下轄18個社區，常住人口5.74萬人。

參考資料
〈大新街〉。越秀區地方誌編纂委員會網站。喺2008-09-04搵到。
睇 • 論 • 改 • 歷越秀區政區行政隸屬：中華人民共和國廣東省廣州市　　區政府駐地：北京街道街道：北京街道 | 洪橋街道 | 六榕街道 | 流花街道 | 光塔街道 | 人民街道 | 東山街道 | 農林街道 | 礦泉街道 | 大東街道 | 大塘街道 | 白雲街道 | 珠光街道 | 建設街道 | 華樂街道 | 登峰街道 | 黃花崗街道 | 梅花村街道睇埋：中華人民共和國廣東省鄉級以上政區一覽。
大新銀行

大新銀行（英文：Dah Sing Bank）係香港大新金融（港交所：00440）同埋大新銀行集團（港交所：02356）旗下銀行之一，1947年開張。

歷史
大新銀行喺1947年開張，當時嘅創辦人係做紡織嘅楊元龍，1951年左右就賣畀有「紙業大王」之稱嘅徐大統，到咗1957年，王時新正式入主大新銀行。依家嘅老闆就係王守業，即係王時新個仔。
將官

將官，係軍隊入面嘅高級人員，成日同校官並稱「將校」。
將樂

將樂係中國福建三明一縣，面積2247平方公里，人口17萬。
將臨期日曆

將臨期日曆，短期日曆一種，由將臨期頭一日，數到聖誕節，或者早一日平安夜，用來迎接聖誕。傳統上，將臨期頭日會浮動，西曆十一月卅號，至近嗰個禮拜日，咁會座落十一月廿七號到十二月三號之間。正宗日曆會由依日開始。不過近世方便起見，好多日曆會十二月一號開始。
日曆出自德國路德會，十九世紀二十世紀開始，並傳到其他基督教宗派。
將臨期日曆，德文叫Adventskalender，英文譒成Advent calendar。
早年祇不過搵啲嘢數日，喺門喺牆記低數字，或者點蠟燭紀日。後尾就有繪畫曆。再後尾畫上就有門仔，逐日逐日揭。有啲門後有聖經金句。形制近似今下形式。德國納粹時曾經禁止。後美國流行，世界唔少地方亦流行。
日曆各有主題，有講馬槽聖嬰，聖誕老人，又或冬季。現今乜主題都有。二十世紀五十年代，門後放朱古力。唔少朱古力廠家都會出。之後乜都有，主題無關基督教，對象變成畀細蚊仔，放糖菓放禮物仔。
將心比己

將心比己（粵拼：zoeng1 sam1 bei2 gei2），又叫同理心（英文：empathy），係喺心理學入面，識得企喺對方立場設身處地去諗嘢嘅心態。呢種心態係影響情緒商數（EQ）其中一個因素。
將改革進行到底

《將改革進行到底》（粵拼：zoeng1 goi2 gaak3 zeon3 hang4 dou3 dai2；簡化字：将改革进行到底；英文：To Reform in the End）係由中共中央宣傳部、中央全面深化改革領導小組辦公室組織指導，中國中央電視台整嘅一部10集大型政論專題片，亦係迎接中國共產黨第十九次全國代表大會勝利召開嘅獻禮作品。呢部片主要講述自中共十八大以嚟全面深化改革所攞到嘅成就。2017年7月17號喺中國中央電視台綜合頻道首播。

播出時間同平台
2017年7月17號，《將改革進行到底》喺中國中央電視台綜合頻道黃金時段首播。中國中央電視台財經頻道、中文國際頻道同新聞頻道由第二日開始分別喺幾個時段同步播放。
令外，呢部紀錄片重喺中國大陸上星綜合頻道同地面主頻道播出。新媒體方面，央視網、「央視新聞」新媒體平台同中央主要媒體所屬新聞網站、「兩微一端」同主要商業網站上線播出。

收視率
數據由央視索福瑞提供，調查範圍係四歲以上觀眾。
以上收視排名包括央視在內。
資料來源：衛視這些事兒、TV未知數。
排名係當晚所有非劇集類節目嘅排名，並唔一定係同時段或同類型。

反響同評價
《將改革進行到底》首播後，全國各地幹部群眾陸續組織集中收睇。根據《人民日報》嘅報導，各地幹部群眾畀呢部片以高度評價，認為呢部片「係對十八大以嚟全面深化改革實踐嘅全面梳理同全景展示，振奮人心」，重表示「喺實現中華民族偉大復興嘅道路上，以習近平做核心嘅黨中央必將帶領全國各族人民，向著深化改革嘅新征程繼續前進」。

相關產品
呢部片配有5碟裝同名DVD，ISBN係978-7-7998-3645-4。另外，呢部片嘅同名解說書籍由人民出版社、學習出版社一齊出版。
將死

將死（粵拼：zoeng1 sei2；英文：checkmate）係國際象棋同類似遊戲（例如中國象棋）上會有嘅一種狀態，指國王（或者任何「俾人食咗就即輸」嘅棋）俾對手逼入一個「跟住落嚟行邊步都會輸」嘅狀態。
响現實比賽，大部分棋手喺知道局面挽回唔到嘅時候，都唔會等自己被將死，會主動認輸（resign）。呢種認輸嘅行為唔會被認為係無禮貌，相反，係一種有體育精神嘅行為。
將殺嘅記號喺代數記譜法被記為井字 (#) ，例如 34.Qh8#，或者「++」 。（「++」符號有陣時會被用來講雙將。）
將愛延續

《將愛延續》係星加坡男歌手陳泂江嘅愛國歌曲，由張安文作曲，陳泂江填詞，洛貝騰編曲，張安文同埋熊欣韻監製。
呢首歌係陳泂江喺星加坡49歲生日嗰陣推出，錄製費用由陳泂江同海峽唱片一齊出，但拍MV嘅費用就由陳泂江賣單。
MV入面搵咗雅慧做女主角，兩個人去到最後拎住紅色同白色嘅氣球，正好係星加坡國旗嘅兩種顏色，仲有We Love Singapore嘅字樣出現。另外陳泂江仲動用人情牌，搵咗李南星、陳麗貞、林湘萍、鄭各評、徐彬、方偉傑、黃俊雄等星加坡大牌明星，喺MV尾聲嗰陣為歌曲畀出愛心手勢。
另外喺2018年星加坡新傳媒同香港ViuTV合作推出電視劇《已讀不回》嗰陣，亦攞咗呢首歌嚟做主題曲。而呢首歌嗰陣亦推出咗廣東話版本，由黃又南主唱，梁晞雯填詞，謝國維監製。
將臨期

將臨期、降臨期、待降節係基督教節期，係聖誕節就快嚟到嘅準備期，第一日叫將臨期第一主日，總共四個禮拜日，直到平安夜為止。
將臨期第一主日嘅計法係聖誕節起倒數四個禮拜日（聖誕節如果係禮拜日就唔包括在內），計出來會介乎11月27號至12月3號之間；喺有用教會禮儀年嘅西方宗派（例如天主教）佢係一種新年，當日會轉禮儀年嘅年份（只有甲、乙、丙三年）。
巫馬氏

巫馬（粵拼：mou4 maa5）係唐人姓氏，喺《百家姓》裏頭排第448位，依家經已冇乜人用。
呢篇巫馬氏係同姓氏有關嘅楔位文章，重未寫完嘅。麻煩你幫手充實佢。
巫溪

巫溪（粵拼：mou4 kai1），古名北井（bak1 zeng2）、大寧（daai6 ning4），係中華人民共和國重慶市轄縣。1914年6月，川東道大寧縣改名做巫溪縣。
巫神星

巫神星（Circe），即係小行星34，係太陽系小行星帶嘅一粒小行星，喺1855年4月6號發現。
巫氏

巫係唐人姓氏，喺《百家姓》裏頭排第220位。
巫統

馬來民族統一機構（馬來話：Pertubuhan Kebangsaan Melayu Bersatu；英文：United Malays National Organization），又譯做巫來由人統一組織，簡稱巫統（PEKEMBAR；UMNO），喺1946年成立，係馬來西亞嘅政黨。同時亦係政黨聯盟「國民陣線」（國陣）嘅創始者同最大黨派。由馬來亞1957年獨立之後至2018年馬來西亞大選為止，一直係馬國嘅執政聯盟首領，主宰住馬來西亞政治。由1957年脫離英國以嚟，巫統無論係國陣或者國陣前身聯盟，都長期佔有多數議席，並且多數黨嘅黨魁即係首相，因此前6任馬來西亞首相都係巫統黨員。
巫統宣稱「馬來民族主義」係佢成立嘅基礎同願景；堅持為民族、宗教同國家尊嚴而戰鬥；同時亦致力捍衛馬來文化作為民族文化，捍衛並發展馬來西亞嘅伊斯蘭教。

思想
巫統公開代表住喺馬來西亞馬來人，亦開放任何馬來西亞原居民，即非馬來人或者非穆斯林，好似東馬嘅卡達山人、伊班人、達雅人等入黨。呢個政黨宣揚馬來人主義，一種馬來人身為國土早期居民應當享受特別地位嘅概念，依家受到馬來西亞憲法153條文保護。
巫苡萱

巫苡萱（英文：Ava Wu，1986年7月26號—），本名巫雅慧，係臺灣女藝人，阿美族人，自2016年開始加入樂天女孩做啦啦隊員。
巫毒教

巫毒教係起源自西非嘅宗教，主要喺貝寧、多哥、加納、尼日利亞流行。
巫靈酒店

《巫靈酒店》係套奧地利嘅劇情片、恐怖片、神秘片，喺2004年上畫。片長83分鐘。
崔雄

崔雄（粵拼：ceoi1 hung4，韓文：최웅，1986年12月28號—），係大韓民國嘅一個男演員。
崔顥

崔顥（顥讀號，粵音：ceoi1 hou6，704年—754年）係大唐詩人，汴州人（家下嘅中國河南開封），開元十一年（723年）進士，做官到司勳員外郎。
崔顥當時就係有名文人，家下流傳落來嘅詩有四十二首咁多，其中黃鶴樓畀人列爲唐詩經典，乃至話係全唐七律第一詩。
相傳，李白來到黃鶴樓，見到崔顥喺牆上嘅題詩，讀咗後居然覺得自己點吟到無句好得過佢！話「眼前有景道不得，崔顥題詩在上頭」，於是就無作詩。同王維一樣，崔顥睇作係精通近體詩嘅詩人之一。
崔鄭仁

崔鄭仁，係大韓民國嘅一個女藝人同埋歌手。
崔龍洙

崔龍洙（粵拼：ceoi1 lung4 zyu1；韓文：최용수／崔龍洙 Choi Yeong-Su；1973年9月10號—）係退役嘅南韓足球員，嶺南地方釜山人。足球員生涯當中，曾經效力過經典K聯賽嘅首爾FC、J1聯賽嘅磐田山葉同古河市原（今日嘅千葉市原）；期間亦參加過1998年同2002年嘅FIFA世界盃。退役後先去咗首爾FC隊做助理教練直到2011年轉正，2016年轉咗去中超嘅江蘇蘇寧隊執教。期間雖然帶領過首爾FC隊攞咗2012年經典K聯賽冠軍，但隨後嘅2013年亞冠、2016年中國足球屬下嘅頂級聯賽同兩個盃賽都攞咗亞軍。
崖上的波兒

《崖上的波兒》（粵拼：ngaai4 soeng6 dik1 bo1 ji4，日文：崖の上のポニョ）係知步里工作室出嘅動畫作品，由宮崎駿執導同埋編劇，鈴木敏夫監製，2008年7月19號喺日本上畫。
崔錦棠

崔錦棠（Tony Chui，1969年6月10號—），人稱棠哥，係香港三項鐵人代表隊前成員同教練，喺1996年退役，香港有線電視前足球評述員（講波佬），2013年9月加入無綫網絡電視TVB體育台做體育節目主持。2015年轉做無綫電視基本藝人合約藝員，參與電視劇演出，初初多數扮演公職人員同有正氣嘅角色，而喺《愛回家之開心速遞》就扮蠱惑縮骨嘅行政人員Andy。
崔錦棠喺香港有線電視嗰時，係做香港有線電視足球台同香港有線電視體育台嘅旁述同主持足球節目。主力講西甲賽事，夥拍龍華琛同鍾國雄主持體育節目《體育王》，佢亦曾經評述過FIFA世界盃同歐洲國家盃。佢亦主持過亞洲運動會同冬季奧林匹克運動會等大型體育賽事。2014年做無綫巴西世界盃低俗講波團嘅足球旁述。
喺荔景天主教中學畢業之後，曾經喺電影工作室做過幕後工作，亦曾經客串電影中日東北和，之後為咗代表香港出賽，就轉咗去國泰航空公司做嘢，為咗方便用平價錢去買機票。直至到1992年就做咗香港三項鐵人總會體育幹事，同兼做埋青年軍教練。

運動員歷程
崔錦棠同哥哥崔錦雄喺葵涌區大，兄弟喺祖堯天主教小學讀過書。1982年，佢讀緊中四嘅時侯，曾經因為荔景天主教中學嘅高中冇理科學位而要去迦密愛禮信中學讀咗三個星期，但之後就喺原校荔景天主教中學完成文科班會考課程（1983年）。崔錦棠讀中學時嘅成績麻麻，但喺體育方面表現就比較叻。例如曾經喺學校水運會攞到男子丙組50米背泳冠軍。佢之後喺廣州體育學院同香港大學專業進修學院讀體育管理。而佢嘅運動員生涯喺1996年結束。

三項鐵人
1988年第一次參加全港青少年三項鐵人錦標賽，即攞到亞軍，隨即被揀咗入香港青年隊，1989年開始代表香港出賽，先後三次出戰「世界錦標賽」。亞洲賽事方面，1992年至年1996年連續五年代表香港出戰「亞洲錦標賽」，最好成績係隊際賽銀牌，個人最高亞洲排名係第七，亦曾經喺多個亞洲地區比賽打入三甲。
崔鍾顯

崔鍾顯（1995年11月16號—）係大韓民國嘅一個男藝人同埋歌手。
崖山海戰

崖山海戰係南宋抵抗元朝最後一場仗，響1279年3月19號響廣東崖山開打，最後20萬宋軍唔夠2萬元軍打，朝臣陸秀夫就揹住得嗰八歲嘅皇帝仔趙昺跳海自殺死，南宋正式亡國。
崔輝晟

崔輝晟（1982年2月5號—）係大韓民國嘅一個男藝人同埋歌手。
崔迪

崔迪（1982年—），係中國女歌手。2020年7月30號，佢發行首張個人唱作專輯《Trady 1.0》。2021年，佢被提名第13屆華語金曲獎「年度最佳國語女新人獎」。
廣播道

廣播道路牌，後面係舊亞洲電視大樓。
重留喺廣播道嘅商業電台
廣播道（Broadcast Drive）係香港九龍塘北面一條街，因為以前政府集中所有廣播機構喺呢度而出名。全盛時期呢度有三間電視台（亞洲電視、無綫電視、佳藝電視）同兩間電台（香港電台、商業電台），所以當時又叫做「五台山」。之後佳視執咗，無綫同亞視都先後搬走咗，而家得兩間電台留守。
廣播劇

廣播劇舊時又叫播音劇，係一種純粹由聲音演出嘅戲劇，由播音員或配音員聲演人物角色或旁白，另一邊有效果組人員利用各種唔同嘅道具，製造出開門聲、腳步聲、水聲等唔同嘅背景聲音。
廣政

廣政係後蜀皇帝孟昶嘅唯一年號，相當於公元938年到965年，前後總共28年。佢係後蜀最後一個年號。
廣斯基

廣斯基（Końskie）係波蘭嘅城鎮，位置喺波蘭中部，由聖十字省管轄，面積有17.68平方公里，2008年嗰陣有20,328人喺度住。喺第二次世界大戰嗰陣，呢個鎮嘅猶太會堂喺火燭嗰陣畀火燒爛咗。
51°12′N 20°25′E﻿ / ﻿51.200°N 20.417°E﻿ / 51.200; 20.417
宜寧

宜寧（韓文：의령군／宜寧郡 Uiryeong gun */?）係大韓民國慶尚南道嘅一個郡。
宜山路站

宜山路站係上海地鐵3號綫、上海地鐵4號綫同上海地鐵9號綫一個地鐵站，喺徐匯區。個站2000年12月26號啟用。
宜家效應

宜家效應（英文：IKEA effect）係一種認知偏誤，指一啲由用戶自己嵌嘅產品會被用戶認定擁有高啲嘅價值。呢個名取自瑞典傢俬生產商宜家家居，因為佢大部份產品都係由用戶自己嵌，而佢嘅家具亦大受歡迎。呢個名詞最早喺2011年由美國哈佛商學院行為經濟學教授Dan Ariely發現。
宜居住遊行

《宜居住遊行》（Finding A Place Call Home）係香港奇妙電視製作嘅旅遊節目，由宋熙年、蔡瀚億（BabyJohn）、張紋嘉主持，由2019年11月2號到2020年2月1號逢禮拜六22:30－23:30喺香港開電視首播。節目主持會去臺灣、日本、馬來西亞嘅「宜居」城市去睇各種住宅。
宜州

宜州市係中國廣西壯族自治區河池市轄下一個縣級市。面積3869平方千米，人口62萬。郵政編碼546300。市人民政府喺慶遠鎮。

行政區劃
下轄7個鎮、9個鄉：
鎮：慶遠鎮、三岔鎮、洛西鎮、懷遠鎮、德勝鎮、石別鎮、北山鎮。
鄉：祥貝鄉、劉三姐鄉、屏南鄉、洛東鄉、福龍瑤族鄉、北牙瑤族鄉、同德鄉、安馬鄉、龍頭鄉。
宜家宅急變

《宜家宅急變》（Incredible Makeover）係香港電視娛樂製作嘅家居資訊節目，由宜家家居贊助，由強尼、練美娟、沈殷怡主持，2021年11月7號到12月12號逢禮拜日20:00-20:30喺ViuTV播。節目用改造家居設計做主題，亦係宜家家居頭一次轉咗同ViuTV合作拍嘅同類節目。
宜家家居

宜家家居（IKEA），原本叫宜家傢俬，係國際傢俬同家居日用品嘅舖頭，1943年喺瑞典開張。佢主要賣一啲簡潔自由組合嘅傢俱及用品，價錢適合唔同階層人士挑選。

香港
依家四間宜家家居香港分店分別喺銅鑼灣（柏寧酒店）、九龍灣（MegaBox）、沙田（新城市中央廣場）同荃灣（中國染廠大廈）。另外有一個「提貨中心」喺西灣河（興東邨），有一間「規劃及訂購中心」喺大埔（大埔超級城）。
宜家家居喺2001年到2015年同無綫電視合作製作過五輯電視節目《宜室宜居有辦法》，又喺2018年合作製作節目《宜室宜居·家添愛》。到2021年宜家家居改同ViuTV合作製作節目《宜家宅急變》。

澳門
2012年，宜家家居喺澳門慕拉士大馬路開咗提貨中心，澳門顧客可以喺香港分店購物或者網上訂購，再運送到澳門提貨中心。
2016年4月，喺澳門旅遊塔2樓，開咗超過3,000尺寬敞空間嘅提貨中心。
宜家家居香港分店進行裁員，有消息話九龍灣副店長已調職去澳門分店做店長，並有30名員工被調去澳門分店做嘢。
2020年4月23號，澳門第一間宜家家居喺星皓廣場開幕。
宜川

宜川係中國陝西延安一個縣，總面積2945平方公里，人口11萬。
宜昌三峽機場

宜昌三峽機場（粵音：ji4 coeng1 saam1 haap6 gei1 coeng4）係喺中國湖北嘅一個機場，喺1996年嗰陣起好兼且開放畀人用嚟搭飛機。
孤本

孤本，指書剩得一本存世，尤指古書。
若然手稿或原作佚失，拓本、副本只剩一本，都係孤本。現存世界至早印刷品孤本，大唐時印刷嘅《金剛經》。
孤星淚

《孤星淚》（法文：Les Misérables），直譯悲慘世界，係法國大文豪雨果喺1862年寫嘅一本長篇小說，背景係法國波旁復辟開始到六月暴動期間幾位法國人嘅生活。
康定情歌

《康定情歌》係中國西南康區民謠，用詞清新婉柔，歌詞內有藏詞「溜溜調」。

歷史
1946年（民國35年）5月，福建人吳文季喺渝游學，朋友推薦佢做甘孜國軍音樂教官。佢藉住呢個機會收集當地成200幾隻民歌，其中有一首歌名叫《跑馬溜溜的山上》，就改編做《康定情歌》，喺當時西康省會康定到改名。
1947年（民國36年），江定仙用譜伴奏。喻宜萱喺中國首演，並將隻歌演奏傳到巴黎。

歌詞
跑馬溜溜的山上，一朵溜溜的雲喲。
端端溜溜的照在，康定溜溜的城喲。
月亮彎彎，康定溜溜的城喲！
李家溜溜的大姐，人才溜溜的好喲。
張家溜溜的大哥，看上溜溜的她喲。
月亮彎彎，看上溜溜的她喲！
一來溜溜的看上，人才溜溜的好喲。
二來溜溜的看上，會當溜溜的家喲。
月亮彎彎，會當溜溜的家喲！
世間溜溜的女子，任我溜溜的愛喲。
世間溜溜的男子，任你溜溜的求喲。
月亮彎彎，任你溜溜的求喲！

關於跑馬山
跑馬山
康定情歌入面提到嘅「跑馬溜溜的山」，好多人認為可能係一座好大嘅山脈，實際情況並唔係咁樣。官方認為嘅跑馬山而家喺中國四川甘孜州康定縣城邊緣，實際上只係一座好細嘅山包，並唔係想象嘅綿延不絕嘅山脈。
康定依家係一個小縣城，係傳統嘅「人區」，有出名嘅公主橋同將軍橋，往上走可以遙想當年文成公主同聖主松贊干布相遇行禮嘅情景：流水千年，呢份情仲喺到。跑馬山有凸起嘅獨峰，四季有風，喺頂部可以鳥瞰大部分縣城。
康尼艾華

康尼艾華（英文：Honiara），又叫荷尼阿拉，係所羅門群島首都。
康富來國醫館

係中國廣東廣州嘅一間醫館，亦係香港康富來屬下嘅健康產業醫療機構。1995年成立，位置喺天河區林和西橫路219號。間嘢主要向廣州、港澳地區、珠三角地區啲病人搞會診。
康寧道公園

康寧道公園，香港公園之一，遊樂場之一，喺觀塘康寧道同和康徑交界，英文叫Hong Ning Road Park。行政上歸觀塘區，歸康樂及文化事務署管。設施有門球場、網球場、緩跑徑、健身徑。
前身為臨時房屋區，拆屋後香港政府重建成傳統庭園公園，有瀑布仔、人工湖兩個、橋仔兩條，同傳統涼亭。
康居

康居係中國西部嘅古國，位置喺哈薩克南部，喺公元前2世紀到3世紀活躍。
康寧道遊樂場

康寧道遊樂場（英文：Hong Ning Road Recreation Ground）係香港一公園同遊樂場，喺觀塘康寧道，行政上歸觀塘區。設施有硬地球場、籃球場、排球場同七人足球場，遊樂場有洗手間同更衣室。場開朝七晚十一，租用一個鐘一節計。
個會用來做神功戲。過年亦擺年宵。
維基同享有多媒體嘅嘢：Hong Ning Road Recreation Ground
康富遊樂場

康富遊樂場（英文：Hong Fu Playground）係香港一公園同遊樂場，喺香港仔華富道，近華富邨，行政上歸南區。設施有硬地球場同七人足球場。
康寧道

康寧道（英文：Hong Ning Road）係香港九龍觀塘一條路，由觀塘道404號（近牛頭角道同裕民坊交界）開始，去到協和街近基督教聯合醫院，長1.1公里。
張安樂

張安樂（1948年3月13號—），綽號「白狼」，祖籍山西省臨汾市洪洞縣，喺南京市出世，細個嗰陣跟從父母移民去台灣，係台灣黑道人物、政治人同商人。而家係親中派政黨中華統一促進黨總裁和中國民主進步黨榮譽總監。
張安樂係台灣知名黑幫竹聯幫創幫成員之一。 1984年因為「江南案」為咗聲援犯案嘅陳啟禮等人，喺美國出面控訴蔣經國政府引發台美兩國輿論震驚各界而知名，並因故喺美國入獄十年。出獄後返番去台灣再因涉及組織犯罪潛逃去到中國大陸等地，直至2013年返回台灣投案獲判無罪之後，就開始積極進行兩岸政治活動，並主張兩岸統一、一國兩制等。
張學明

張學明，GBM，GBS，SBS，JP（CHEUNG Hok-ming，1952年7月3號—）係大埔林村人，係新界原居民，公職包括香港立法會前議員（新界西）、前大埔區議會當然議員（前大埔鄉事委員會主席）、新界鄉議局副主席、新界社團聯會主席、民主建港協進聯盟成員。

踏入政壇
1985年，張學明成為大埔區議員，從此踏入政壇。1992年，佢加入民主建港聯盟。1995年，佢第一次參選立法局新界東北議席，落選咗。1996年參選臨時立法會，再度落選。1997年，佢獲港英政府委任做太平紳士。1998年，佢接任大埔鄉事委員會主席一職。1999年，佢成為新界鄉議局議員，又成為新界社團聯會會長。2004年，新界鄉議局原任副主席彭鏗然突然離世，張學明接任副主席，處理大埔區相關嘅鄉村事務。

立法會生涯
2004年，張學明同黨友譚耀宗合組名單參選立法會新界西選區地方直接選舉，因為佢嘅鄉事背景深得新界原居民支持，結果佢哋都喺選舉勝出，令張學明首度晉身立法會，同黨友李國英、劉皇發、林偉強合稱立法會「鄉事四子」。

選舉經歷
喺2016年，佢成為香港特别行政區選舉委員會鄉議局委員。之後，佢有份提名林鄭月娥參與2017年香港行政長官選舉。
喺2021年9月，佢成為香港特别行政區選舉委員會基層社團委員。之後佢喺李家超無提政綱嘅情況下，有份提名李家超參與2022年香港行政長官選舉。
張學良

張學良（粵拼：zoeng1 hok6 loeng4；1901年6月3號—2001年10月14號），字漢卿，號毅庵，乳名小六子，真正小名雙喜，係中華民國陸軍一級上將。中國奉天省海城市（而家係遼寧省鞍山市海城市）人，喺台安縣桑林出世，奉系軍閥領袖張作霖大仔，「民國四公子」之一，人稱「少帥」。
1936年12月12號，張學良同楊虎城發動西安事變，事後俾蔣中正、蔣經國兩仔爺軟禁咗五十幾年，直到李登輝上台之後，1990年獲釋。後來佢移居夏威夷。

死
張學良喺美國夏威夷當地時間2001年10月14號14點50分（東八區時間：2001年10月15號08點50分），喺夏威夷檀香山死咗，終年100歲。

家族後人
佢有八名仔女（五名親生仔女，三名便宜仔女）、七個細佬，侄孫李大壯（本名張實，第8至11、13至14屆）、侄女張閭蘅（第8至12屆）都係全國政協香港委員。
張宇

張宇（粵拼：zoeng1 jyu5；英文：Phil Chang；1967年4月30號—）原名張博翔，係臺灣男唱作人。喺台北市出世，逢甲大學銀行保險系畢業，擅長鋼琴同結他。

經歷
張宇喺學生時代喺民歌餐廳駐唱，所有台中民歌餐廳嘅老闆都唔肯要佢，剩係得紅海盜嘅老闆有慧眼，幫佢一個禮拜排一場。直到1993年，經由凡人二重唱嘅推薦，被大滾音樂製作人蔡宗政發掘而正式出道，同出咗首張專輯《走路有風》，未有太大迴響；同年11月出咗第2張專輯《用心良苦》，令佢試到走紅嘅滋味，同名主打歌《用心良苦》幫香港電影《昨夜長風》國語主題曲，一時喺KTV傳唱，可謂佢嘅重要代表作品之一。1997年，佢同長期嘅詞曲拍檔十一郎結婚，佢嘅花名係因為喜鐘意佢好鍾意狄龍演嘅《蕭十一郎》。1998年，《月亮太陽》專輯又帶起另一波事業高潮，其中《月亮惹的禍》到依家重喺KTV百大排行榜中榜上。
2004年嘗試主持華視綜藝節目《快樂星期天》，同前輩張小燕搭檔。2007年開始喺中視《超級星光大道》做評審，亦同曾國城主持TVBS-G綜藝節目《男人壞壞Why》。2008年1月，參加演出華視連續劇《歡喜來逗陣》，同幫該劇自寫自唱主題曲《可愛的查某》同《傘下》。2008年4月6號，開始同王惠主持湖北衛視週日綜藝節目《綜藝大滿貫》，同年11月同柳翰雅搭檔主持民視歌唱節目《星期天晚上的白日夢》。
搭上縱貫線（羅大佑、李宗盛、周華健、張震嶽）組超級樂團而火紅嘅順風車，喺2009年5月27號同陳昇、黃品源一齊喺香港紅磡體育館舉行《三個好男人演唱會》，有一致好評。同時期類似嘅案例重有由高凌風、吳宗憲、康康3人組成嘅「三大難高音」，亦有好多好評。2009年8月26號，再次同陳昇、黃品源喺香港紅磡體育館舉行《三個好男人唱好情歌ENCORE演唱會》，咁啱係七夕情人節，張宇特別唱《猜心》畀台下太太聽。
2010年7月30號至2011年7月29號，同黃子佼一齊主持壹電視《壹級娛樂》。2012年，佢同太太幫大陸電視劇《心術》創作同名主題曲，該劇將喺同年5月3號首播。2013年12月，加盟湖南衛視《我是歌手》第二季、為首發歌手，喺總決賽第一輪遭到淘汰。2016年，參加浙江衛視《誰是大歌神》節目，係第2期嘅「大歌神」。

專輯
1993年發行國語專輯《走路有風》。
1993年發行國語專輯《用心良苦》，自此一砲而紅。
1994年發行國語專輯《溫故知心》。
1995年發行國語專輯《一言難盡》。
1996年發行國語專輯《消息》。
1997年發行國語專輯《整個八月》。
1997年發行國語專輯《溫古知新》。
1998年發行國語EP《單戀》。
1998年發行國語專輯《月亮太陽》。
1999年發行國語專輯《雨一直下》。
2000年發行精選輯《奇蹟創世紀精選》。
2001年發行國語專輯《替身》。
2003年發行國語專輯《大丈夫》。
2004年發行國語專輯《不甘寂寞》。
2005年發行精選輯《男人的好》。
2009年發行首張數字形式專輯《Back To 張宇》。

電視劇主題曲
1994年
「妳不會懂」，無線電視劇《再見亦是老婆》國語主題曲
1995年
「一言難盡」，新加坡廣播機構《地下獵人》主題曲
1999年
「月亮惹的禍」，《圓月彎刀》主題曲
「雨一直下」，台視《情深到來生》片頭主題曲。
衛視中文台《新少林寺》片頭主題曲。
「走樣」，衛視中文台《新少林寺》片尾曲。
2000年
「一個人的天荒地老」，《亂世桃花》片頭曲。
「桂花釀」，《亂世桃花》片尾曲。
「雨一直下（粵語版）」香港無線電視《醫神華陀》主題曲
2001年
「替身」，台版《年代電視台》《大宅門》主題曲。
「貴氣逼人」，台版人氣線上遊戲《龍族》主題曲。
2003年
「荒廢」，民視《我的姊姊是媽媽》片頭曲，八大《齊天大聖》片尾曲。
「傻瓜與野丫頭」，八大《齊天大聖》片頭曲。
「離開」，八大《背叛愛情》片頭曲，民視《我的姊姊是媽媽》片尾曲。
2004年
「情人知己」，緯來戲劇台 韓劇《完整的愛》片頭曲。
「餘興節目」，緯來戲劇台 韓劇《曾經》片頭曲。
2005年
「問心無愧」，中國2005年度大戲《京城四少》
2008年
「可愛的查某」，張宇本人主演之華視八點檔《歡喜來逗陣》片頭曲
「傘下」，華視八點檔《歡喜來逗陣》片尾曲
2009年
「俠侶神鵰」，張宇本人主演之華視八點檔《魔女18號》片頭曲
「置身事外」，華視八點檔《魔女18號》片尾曲
2012年
「心術」，上海電視劇《心術》同名主題曲

《我是歌手》第二季
2013年12月，加盟湖南衛視《我是歌手》第二季、為首發歌手，喺總決賽第一輪遭到淘汰。

主持作品
華視《快樂星期天》2004年（同張小燕主持，逢星期日夜晚8點－夜晚10點播）
星空衛視《超級星期舞》2005年（同揚揚主持）
TVBS-G《男人壞壞Why》（同曾國城主持，播出時間：2007年4月30號－2007年7月27號，逢星期一至五夜晚11點播）
中視《超級星光大道》喺第1屆－第3屆、第5屆擔任常任評委，喺第6季擔任隊長，喺2009年12月25號嘅節目錄影宣佈退出評審陣容。
民視無線台《星期天晚上的白日夢》（2008年12月起改名做《星期天晚上的黃金夢》）（同柳翰雅主持，播出時間：2008年10月26號－2009年3月1號，逢星期日夜晚10點－夜晚11點30分播）
民視無線台《我的第一次》（同柳翰雅主持，播出時間：2009年3月8號－2010年1月10號，逢星期日夜晚10點－夜晚11點30分播）
湖北衛視《綜藝大滿貫》（同王惠主持，播出時間：2008年4月6號－播緊，逢星期日夜晚7點35分－夜晚9點播）
壹電視《壹級娛樂》（同黃子佼主持，播出時間：2010年7月30號－2011年7月29號，逢星期一至星期五 壹新聞台夜晚10點－夜晚11點播，壹綜合台夜晚8點－夜晚9點播）
深圳衛視《男左女右》（同李湘主持，播出時間：2013年3月2號－，逢星期六播）
湖南衛視《我是歌手》第二季 2014年1月3號－2014年4月4號 （身兼主持同歌手雙重身份）播出時間：2014年1月3號－2014年4月4號，逢星期五播
張宇人

張宇人，GBM，GBS，SBS，JP（Tommy CHEUNG Yu-yan，1949年9月30號—），外號「廿蚊張」，係香港立法會飲食界功能界別議員，香港特別行政區行政會議非官守成員，東區區議會前議員，香港自由黨第六任主席、現任黨魁。
佢嘅言論好偏向商界，講過唔少好有爭議嘅說話，畀外界有一種典型「孤寒財主」嘅形象。

屋企
張宇人祖籍廣東東莞，喺香港出世。老豆張志安係香港舊時好出名嘅酒樓—海洋皇宮嘅老闆之一，做到2005年執笠，老母鄉下喺南韓仁川。老婆係蔡詠鈿，生咗一仔兩女。

學歷
佢喺拔萃男書院同美國加州Pepperdine大學完成學業。

事幹
2010年3月，佢喺城市論壇度話：「若飲食業界調查結果係低過20元，唔排除向政府建議最低工資時薪20蚊以下」，備受批評，搞到喺25號佢要出嚟開記者會向公眾道歉。佢亦因為呢件事而有咗外號「廿蚊張」。
2016年11月25號，張宇人獲香港特首梁振英委任爲行政會議非官守成員，跟住一直過渡至林鄭月娥政府同李家超政府。

選舉及提名經歷
佢有份提名林鄭月娥參與2017年香港行政長官選舉。

名下馬匹
張宇人係香港賽馬會會員、馬主，先後同佢老婆張蔡詠鈿、阿仔張士宗（Christopher）同老友黎昱麟聯名擁有一系列大部分以「䯀」（左馬右聶）字命名嘅馬匹，包括海國之寶、䯀驄（用過兩次）、䯀駢、䯀駿、䯀勝、䯀駒、䯀驥同䯀騁，但䯀騁退役之後，佢嘅名下馬匹就唔再以「䯀」字命名，先後以夫妻名義擁有再戰群雄、金冠、越跑越有，而近年唔止同黎昱麟合夥擁有威德將軍、弗雷，重同仔仔合夥擁有奇妙年華。
此外，佢同邵家輝、梁進、鍾偉平、黃永幟（幟哥）亦都係好食團體嘅其中一位合夥人，包括好好食、好食德、食得好、好鬥心、好勁力。
張宇璇

張宇璇（簡化字：张宇璇，1994年8月19號—）係中華人民共和國女子網球手，天津人。

屋企
張宇璇老頭係醫生，老母退休前係外資企業嘅經理。

球員生涯
張宇璇係右手揸拍（雙手反手），4歲開始接觸網球，啟蒙教練係張大陸，2010年加入天津網球隊。截至2016年7月，張宇璇唯一參加過嘅網球大滿貫賽事係2013年澳洲網球公開賽女子單打，當時佢得18歲，第一圈輸畀同樣來自中國嘅鄭潔1-6, 6-3, 4-6出局。
張學友音樂作品

呢個音樂作品一覽記錄歌手張學友歷年出嘅嘅音樂作品。包括39張錄音室專輯，同7張個人EP等。
市

市（英文：city）係一個人口較多嘅政區單位，通常一個市會細分做多個行政區，方便政府管理。
巾峰山

巾峰山係廣東清遠連州一座山，山上有笑佛像，係2011年鑿嘅。
巾帽

巾㡌，帽一種，流行英國，至初用巾做帽而名，後來亦唔限於巾，等同於英文bonnet。更多時叫女帽同童帽，多數下面有帶，意思女人戴同細蚊仔帶綁下頜。之不過早年並唔限於女人，男人都有，無邊帽一類，軟帽一類，至今蘇格蘭仍咁用，之不過咁，當做帽通稱都有，甚至頭盔都算。
好多時去戶外用，尤其唔想曬。後尾演變成時裝。
山根綺

山根綺 ，係日本嘅一個配音員，出名嘅配音作品有SHOW BY ROCK!! Mashumairesh!!。

配音作品一覽
呢個表唔完整，歡迎加料。
山根視來

山根視來（粵拼：saan1 gan1 si6 loi4；日文：山根 視来(Yamane Miki)；1993年12月22號—）係日本足球員，神奈川縣人，司職中場，效力湘南比馬。
山根巌

山根巌（1976年7月31號—）係日本足球員，司職中場，效力過廣島三箭，大分三神，川崎前鋒，柏太陽神，及金澤薩維根。
山根希美

山根希美 ，係日本嘅一個配音員，出名嘅配音作品有百合熊風暴。

配音作品一覽
呢個表唔完整，歡迎加料。
山柳科

山柳科（學名：Clethraceae）係雙子葉植物綱杜鵑花目嘅一個科。
山根剛

山根剛 ，係日本嘅一個男配音員。

配音作品一覽
呢個表唔完整，歡迎加料。
山柰

山柰，學名Kaempferia galanga，俗稱三柰、三奈、山奈、三奈子，又叫做沙薑，係一種植物，可入藥。根據《本草從新》，山柰「辛温暖中。辟瘴癘惡氣。治心腹冷痛。寒濕霍亂。風蟲牙痛。」。另外，「辛香伐氣。甚於甘松香」，所以有尐食物亦都以沙薑作調味，令餸菜無咁寒濕。不過，山柰亦都「不宜輕服」。原產於拂林國，現時主要喺中國廣東省中部種。
山柰英文叫sand ginger、aromatic ginger、resurrection lily或者capoor cutch。
山根惠里奈

山根惠里奈（1990年12月20號—）係日本足球員，踢守門員，曾經喺2010～2017年間為日本女子足球代表隊出場23次。佢代表日本參加過2015年FIFA女子世界盃。
山根永遠

山根永遠（1999年2月5號—）係日本足球員，司職前鋒，效力大阪櫻花。
投手

一個投手喺度投球。
投手（pitcher）喺棒球當中係指一隊棒球隊當中，負責企喺投手丘上向對手擊球手投球嘅人。
投影幕

投影幕係用嚟顯示投影機畫面嘅幕，面頭白色又平滑，喺家庭影院、會議室同戲院等等地方都會用。
投影幾何

投影幾何（粵拼：se6 jing2 gei2 ho4；英文：projective geometry），又叫射影幾何，係幾何學一門子領域，研究喺射影變換下唔變嘅幾何特性。
投票

投票（voting）通常係團體（例如會議同選民）喺討論、辯論或者競選活動之後做出集體決定或表達意見嘅一種方法。民主國家通過投票嚟揀出高級職位嘅人。由民選官員代表嘅地方嘅居民就嗌「選民」，為所選候選人投票嘅選民就嗌「投票選民」。
投票率

投票率（Voter turnout）指選民中有投票嘅人佔嘅比例，通常以百分率表示。
一般選舉以投票率高為成功，因為選出嚟嘅選舉人好代表民意。
投杯球

投杯球（Beer Pong）係一個由美國人發明嘅枱上遊戲。依家唔但只飮酒嘅時候玩嘅遊戲，已經成為一個運動、重有世界大賽。
一般情況下，遊戲有四個人分兩隊玩。一般用10隻膠杯，放成三角形放喺枱上兩側。每杯大概倒四分之一杯嘅水。俾波掟入嘅杯必須移離陣地，放喺左右兩側，當剩低嘅杯達到一定數量，就需要重新排列成三角形（Rerack）。
其中一方最後嘅杯俾波掟入，呢隊可享有一次扳平機會，不失任何一球入晒所有嘅杯就打成平手（Rebuttal）。若果被扳平就要進行延長賽。

世界現狀
投杯球由一個枱上遊戲演變成一項競賽運動，喺世界各地備受歡迎，而且冇年齡同埋性別限制，體力上亦冇太大要求，細路到老人家都可以參加。
投杯球存有無數嘅地方規則，每個地方嘅玩法同用具都唔同。
2006年BPONG.com舉行WSOBP（投杯球世界大賽）將無數地方規則同埋用具統一，並加入競賽要素，投杯球成為一項刺激運動，喺世界各地流行。
WSOBP每年1月喺美國拉斯維加斯舉行，來自世界各地嘅選手爭奪高額獎金，係一個高水平嘅比賽。BPONG.com喺2013年7月舉辦投杯球世界大師賽，獎金達10萬美元。
墨西哥、加拿大、奧地利、荷蘭、意大利、日本亦有派選手參加世界大賽。香港由2012年開始有球手參加世界大賽。目前香港人最高排名係Kenneth Tso喺2013年 WSOBP VIII排96位。

香港現狀
2012年香港投杯球總會成立，目標係喺香港推廣同埋發展投杯球運動，令香港廣大市民認識投杯球運動。希望從活動參賽者之中發掘出有潛力嘅球手作為香港區嘅代表，並同世界各地隊伍作友誼賽同埋交流心得，增進香港球手嘅技術，令香港喺世界賽嘅排名得以提升。
2013年7月舉行投杯球世界大師賽，香港投杯球總會派出兩位球手參賽。打進決賽曰、但第一出局。最終排名128位。
2013年12月香港投杯球總會舉行WSOBP世界大賽外圍賽及香港錦標賽，Kenneth Tso & Daniel Chan勝出成為第一屆冠香港冠軍。
2014年1月舉行WSOBP IX（投杯球世界大賽）香港球手Kenneth Tso & Kenny Wilson參賽，打進決賽曰、最終排名55位。

WSOBP官方賽例
比賽用具
比賽枱 8ft x 2ft x 27.5ft
比賽杯 16 oz. 闊: 3-5/8 inch 高: 4-5/8 inch 底闊: 2-1/4inch
比賽球 40mm 3星級, Seamless.
-基本規則-
雙人賽每隊各２名隊員每人投球１次，單人時投球２次
每邊放10個杯：杯子互相緊貼放在Rack上，擺放成一個指向前方的三角形。 所有遊戲杯子只用清水裝1/3。加1個洗浄用杯裝滿水
投球方法自由，直球，拱高球，彈枱球，全可以。 投球時觸碰或超越枱為犯規。選手可以把身傾斜在枱上 但不能靠任何身外工具（包括枱或隊友等）作支撐或其他用途
正當防衛：被投出的球，須先和桌上的杯或Rack接觸後，才能用手截停。
當一隊進行投球時，非觸碰性質的騷擾是允許， 但選手身體的任何一部分都不能跨越比賽枱的空間。選手不能煽動手，帽子， 其它物件或用其它方法來改變比賽範圍周圍的氣流而影響比賽。
犯規時會被罰１個杯。選手不能對人作出任何威脅性的言行，該隊會被馬上停賽。 如作出一些帶種族歧視性或帶有過於性別歧視的言行，該選手將會立即被退場。 暴力行為會被列入永久性的黑名單。比賽時間，遲到或缺席被視爲不戰而敗。
-比賽進行過程-
1.首輪開球(First toss)：靠擲硬幣的形式或透過雙方定下的協議來決定首輪開球。
2.首輪開球隊伍，先投１球。然後每隊各２名隊員每人投球１次（計２球）。之後遊戲便以每回合投２球的形式繼續。
3.當一隊在同一回合把兩球都成功投進對方得杯子裏，則可得到多一次投球機會（RollBack）雙人賽時、任何一位都可以投第三球、無需順序投球。
4.被投中的杯子要放在桌兩旁，不可放在阻擋投球位置。如投球接觸桌上的杯或Rack或球員，而進入杯子作為有效。
5.杯子剩下 6， 3或 1隻的時候，須要重組杯形成一個指向前方的三角形。 　　最後方的一排杯子須離桌邊1 inch內。在杯子重組完成後，遊戲繼續。
6.最後的杯被投進時，有以下兩種情況：
一　Ａ隊掃空杯子時，Ｂ隊所剩的杯子有兩隻或以上。
在這種情況，被掃空杯子的Ｂ隊可以有扳平機會，Ｂ隊一球不失地把對方的杯掃空即和局進行加時，一球誤投即落敗，比賽便結束(雙人賽時輪流投球)
二　Ａ隊掃空杯子時，Ｂ隊所剩的杯子只剩一隻。
例１　雙方只剩一隻杯子
Ａ隊第一球成功　》　Ｂ隊只有一次投球機會
Ａ隊第一球失敗，第二球成功　》　Ｂ隊有兩次投球機會
例２　Ａ隊只剩一隻杯子，Ｂ隊剩三隻杯子
Ｂ隊３連續投中，Ａ隊都只有兩次投球機會
不失任何一球把餘下全杯投進便成平手(Redemption )， 需要進行３杯對３杯延長賽到分出勝負為止。

香港投杯球總會特別賽例
比賽時間10分鐘，時間到空杯多為勝。
但空杯少方有最後投球權，最後比賽結束。
最後投球時可有ROLLBACK，可以返敗為勝。
比賽時間內雙方全杯被投入打和，依照End-Game規則進行３杯對３杯延長賽。
10分鐘時間到打和，１０杯對１０杯延長賽，每隊有１次投球（１２碼突然死亡方式，並非先入為勝）。
投球

投球，又叫籃網球，係由籃球演變出嚟嘅球類運動，1890年代喺英倫興起。同籃球一樣都係分兩隊打，但每隊有7個人，同埋籃網後面無籃板。呢隻運動多數都係女人玩。
投石機

投石機（粵拼：tau4 sek6 gei1）係古代常用嘅大型武器，通常用嚟攻城，將大嚿石頭掟向目標。投石機通常底下有轆方便郁動，所以又叫投石車。隨住火藥嘅發明同普及，呢種武器逐漸畀槍炮取代。
惡夢

惡夢（英文：nightmare / bad dream）係指令人唔舒服甚至覺得恐怖嘅夢。
惡性通貨膨脹

惡性通貨膨脹（英文：hyperinflation），簡稱惡性通脹，係指極快嘅通脹。定義上，如果一個經濟體啲貨品服務嘅價每月升超過 50% 或者每年升超過 1,000% ，就可以算係有惡性通脹，例如據報 2017 年嘅委內瑞拉就出現超過 4,000% 嘅通脹率。
惡性通貨膨脹通常都畀人認為唔係好事：如果通脹勁得滯，嚴重起上嚟可以搞到啲人對個經濟體隻貨幣喪失信心，因而唔想再揸住隻貨幣，最後搞到隻貨幣冇人要，例如津巴布韋元（Z$）就係噉。
惡作劇

惡作劇，又叫整蠱，舊時興叫撚化，係人為呃人、整蠱或冒犯人哋，從中得到搞笑着數。
惡作劇最基本嘅形式係特登令人陷入窘境，並在旁觀賞人哋尷尬、吃驚、惶恐等平時難見到嘅情緒表現，藉此得到樂趣。呢種惡作劇純粹係以滿足搞手個人樂趣為目的，其他觀看者或俾人惡作劇嘅人唔一定覺得得意，而且往往適得其反，令人憎惡。
有啲惡作劇有時達到欺凌或犯罪程度，可能出現估都估唔到嘅嚴重後果。例如喺2012年澳洲電台2Day FM兩個DJ惡作劇，扮英女王伊利沙伯二世同埋查理斯王子，打電話去英國國王愛德華七世醫院，查問大咗肚嘅劍橋公爵夫人病情。醫院接線生搞錯咗，後來重懷疑自殺死咗。嚮呢件案入面，兩個DJ將條錄音掟上Facebook𡁻完唱，令當事人重覆受侮辱。咁嘅惡作劇情節特別嚴重，好似俾人重覆強姦一樣，令接線生人微言輕，好無助。
而家科技發達，惡作劇罪犯都唔止一次，會用手機拍低過程，掉上網𡁻完唱多。當係笑笑小電影「Just for fun」。